DA Den Europæiske Unions Tidende C 250/2

Domstolens dom (Store Afdeling) af 19. juni 2012 — The Chartered Institute of Patent Attorneys mod Registrar of Trade Marks (anmodning om præjudiciel afgørelse fra The Person Appointed by the Lord Chancellor — Det Forenede Kongerige)

(Sag C-307/10) (1)

(Varemærker - indbyrdes tilnærmelse af medlemsstaternes lovgivning - direktiv 2008/95/EF - identifikationen af de varer eller tjenesteydelser, for hvilke der er ansøgt om beskyttelse af varemærket - krav om klarhed og præcision - brug af Niceklassifikationens klasseoverskrifter til brug ved registrering af varemærker - lovlighed - omfanget af den beskyttelse, som varemærket giver)

2012/C 250/02

Processprog: engelsk

Den forelæggende ret

The Person Appointed by the Lord Chancellor

Parter i hovedsagen

Sagsøger: The Chartered Institute of Patent Attorneys

Sagsøgt: Registrar of Trade Marks

Sagens genstand

Anmodning om præjudiciel afgørelse — The Appointed Person by the Lord Chancellor — fortolkning af Europa-Parlamentets og Rådets direktiv 2008/95/EF af 22. oktober 2008 om indbyrdes tilnærmelse af medlemsstaternes lovgivning om varemærker (kodificeret udgave) (EUT L 299, s. 25) — klassificering af varer eller tjenesteydelser til brug ved registrering — den grad af klarhed og præcision, der kræves med henblik på at identificere de varer eller tjenesteydelser, der er omfattet af et varemærke

Konklusion

Europa-Parlamentets og Rådets direktiv 2008/95/EF af 22. oktober 2008 om indbyrdes tilnærmelse af medlemsstaternes lovgivning om varemærker skal fortolkes således, at det kræver, at de varer eller tjenesteydelser, der er omfattet af ansøgningen om varemærkebeskyttelse, identificeres med tilstrækkelig klarhed og præcision af ansøgeren, således at de kompetente myndigheder og de erhvervsdrivende alene på baggrund heraf kan fastlægge udstrækningen af den beskyttelse, varemærket giver.

Direktiv 2008/95 skal fortolkes således, at det ikke er til hinder for brugen af generelle angivelser i den klassificering, der er nævnt i artikel 1 i Nicearrangementet vedrørende international klassificering af varer og tjenesteydelser til brug ved registrering af varemærker, der blev vedtaget i forbindelse med den diplomatiske konference i Nice den 15. juni 1957 og senest revideret i Genève den 13. maj 1977 samt ændret den 28. september 1979, med henblik på at identificere de varer og tjenesteydelser, for hvilke der søges om varemærkebeskyttelse, forudsat at en sådan identifikation er tilstrækkelig klar og præcis.

En ansøger af et nationalt varemærke, som gør brug af alle de generelle angivelser i klasseoverskriften for en bestemt klasse i Niceklassifikationen med henblik på at identificere de varer eller tjenesteydelser, der er omfattet af ansøgningen om varemærkebeskyttelse, skal præcisere, om den pågældendes registreringsansøgning omfatter samtlige varer eller tjenesteydelser, som er opført i den alfabetiske fortegnelse i denne bestemte klasse, eller blot visse af disse varer eller tjenesteydelser. Såfremt ansøgningen blot vedrører visse af de nævnte varer eller tjenesteydelser, er ansøgeren forpligtet til at anføre, hvilke varer eller tjenesteydelser i denne klasse der er omfattet.

(1) EUT C 246 af 11.9.2010.